मंत्रिमंडल ने लोगों को बेहतर स्वास्थ्य सुविधाएं प्रदान करने के लिए डा. राजेंद्र प्रसाद मेडिकल कालेज टांडा के सुपर स्पेशियलिटी विभाग में सीधी भर्ती के माध्यम से अनुबंध आधार पर विभिन्न श्रेणियों की भर्ती करने का निर्णय लिया है। इसमें नर्सों के 144 पद भी शामिल किए गए हैं। बैठक में कांगड़ा जिला के उपस्वास्थ्य केंद्र लगड़ू को प्राथमिक स्वास्थ्य केंद्र में स्तरोन्नत करने व आवश्यक पदों के सृजन व भरने को स्वीकृति प्रदान की। इस निर्णय से 20,500 से अधिक की जनसंख्या लाभान्वित होगी। बैठक में स्वास्थ्य शिक्षा एवं अनुसंधान निदेशालय के सुचारू संचालन के लिए विभिन्न श्रेणियों के 13 पदों के सृजन व भरने को मंजूरी दी गई। इसी तरह सोलन जिला की कंडाघाट स्थित कम्पोजिट टेस्टिंग लेबोरेटरी में विभिन्न श्रेणियों के 19 पदों को (नियमित आधार पर भरे जाने तक) आउटसोर्स के आधार पर भरने की मंजूरी दी।